# Norsk sosiologforenings priser for beste artikkel

Statutter

Vedtatt av Generalforsamling 2019

1. Formål (§12 i Vedtekter for Norsk sosiologforening)

Sosiologforeningens artikkelpriser tildeles årlig til en eller flere forfattere av henholdsvis en norsk-språklig og en engelskspråklig artikkel som gir et unikt bidrag til sosiologisk innsikt. Alle medlemmer av sosiologforeningen kan nominere kandidater til prisene. Kandidatene må være tilknyttet en norsk institusjon og/eller være norske statsborgere. En jury på tre personer, utpekt av arbeidsutvalget i Sosiologforeningen, skal på selvstendig grunnlag utpeke prisvinnerne utfra listen av nominerte artikler.

1. Jury

En jury på tre personer vurderer kandidater, tar beslutning om vinnerne, og formulerer begrunnelse for tildelingene. Juryen pekes ut av styret i Sosiologforeningen. Juryen skal ha bredde i teoretisk og metodisk orientering. Juryen fungerer for en periode på tre år om gangen. Det er anledning til å gjenoppnevne medlemmer.

1. Nominasjoner

Nominasjoner fremmes til juryen. Alle medlemmer av Sosiologforeningen, inkludert medlemmer av juryen, har rett til å nominere. Frist for nominasjon er 2 måneder før tildelingen, og skal kunngjøres i god tid.

1. Kandidater
   1. Alle ordinære vitenskapelige artikler (med fagfellebedømming) er mulige kandidater.
   2. Artiklene skal være publisert i løpet av det foregående kalenderår.
   3. Forfatteren må være tilknyttet en norsk institusjon og/eller være norske statsborger. Ved samforfatterskap forstås dette kriteriet som en forfatterandel på minst 50 prosent.
   4. Artikler publisert i *Norsk sosiologisk tidsskrift*, *Acta Sociologica* og *Tidsskrift for samfunnsforskning* er automatisk med i gruppen av kandidater. Relevante artikler i andre norske eller internasjonale tidsskrift er kandidater, forutsatt at de er nominert.
2. Kriterier

Prisene skal tildeles artikler som har gitt et unikt bidrag til sosiologisk innsikt, og dermed bidrar til faglig fornyelse. Vinnerartiklene bør utmerke seg gjennom å gi vesentlige bidrag på et eller flere følgende områder:

* 1. Teoriutvikling
  2. Metodeutvikling
  3. Empirisk dokumentasjon og analyse
  4. Innsikt i sentrale samfunnsproblemer

1. Tildeling og kunngjøring

Prisene tildeles på sosiologforeningens årlige Vinterseminar, og avgjørelsen refereres i Sosiologen.no.